**Informatīvais ziņojums**

**„Par Carnikavas novada domes projekta Nr.5.5.1.0/17/I/006 „Vidzemes piekrastes kultūras un dabas mantojuma iekļaušana tūrisma pakalpojumu izveidē un attīstībā – „Saviļņojošā Vidzeme”” īstenošanas termiņa pagarināšanu”**

Informatīvais ziņojums „Par Carnikavas novada domes projekta Nr.5.5.1.0/17/I/006 „Vidzemes piekrastes kultūras un dabas mantojuma iekļaušana tūrisma pakalpojumu izveidē un attīstībā – „Saviļņojošā Vidzeme”” īstenošanas termiņa pagarināšanu” (turpmāk – informatīvais ziņojums) sagatavots, lai nodrošinātu iespēju pagarināt darbības programmas „Izaugsme un nodarbinātība” 5.5.1.specifiskā atbalsta mērķa „Saglabāt, aizsargāt un attīstīt nozīmīgu kultūras un dabas mantojumu, kā arī attīstīt ar to saistītos pakalpojumus” (turpmāk – specifiskais atbalsta mērķis) otrās projektu atlases kārtas ietvaros Carnikavas novada domes projekta Nr.5.5.1.0/17/I/006 „Vidzemes piekrastes kultūras un dabas mantojuma iekļaušana tūrisma pakalpojumu izveidē un attīstībā – „Saviļņojošā Vidzeme””[[1]](#footnote-1) (turpmāk – projekts) sākotnējo īstenošanas termiņu ilgāk par sešiem mēnešiem. Projekta īstenošanas termiņa pagarinājums nepieciešams projekta mērķa pilnīgai sasniegšanai.

Informatīvais ziņojums sagatavots, ņemot vērā Centrālās finanšu un līgumu aģentūras kā sadarbības iestādes 2021.gada 30.aprīļa vēstuli Nr.39-2-40/2961 „Par vienošanās Nr.5.5.1.0/17/I/006 grozījumiem Nr.6”, kurā lūgts Kultūras ministriju kā specifiskā atbalsta mērķa atbildīgo iestādi sniegt atzinumu par projekta grozījumu pieprasījumu, pamatojoties uz Ministru kabineta 2014.gada 16.decembra noteikumu Nr.784 „Kārtība, kādā Eiropas Savienības struktūrfondu un Kohēzijas fonda vadībā iesaistītās institūcijas nodrošina plānošanas dokumentu sagatavošanu un šo fondu ieviešanu 2014. – 2020.gada plānošanas periodā” (turpmāk – MK noteikumi Nr.784) 52.punktu un starp Kultūras ministriju un Centrālo finanšu un līgumu aģentūru 2018.gada 29.oktobrī noslēgtās starpresoru vienošanās par sadarbību Eiropas Savienības struktūrfondu un Kohēzijas fonda vadībā 2014. – 2020.gada plānošanas periodā 21.punktu. Carnikavas novada dome kā projekta finansējuma saņēmējs 2021.gada 29.aprīlī Kohēzijas politikas fondu vadības informācijas sistēmā iesniegusi grozījumus, pamatojoties uz projekta sadarbības partnera Salacgrīvas novada domes 2021.gada 23.aprīļa vēstuli Nr.4.2.63/529 „Par būvprojekta Zvejnieku parka estrādes pārbūve nodošanas termiņa pagarināšanu”, kurā lūgts ierosināt projekta ieviešanas termiņa pagarināšanu līdz 2021.gada 21.decembrim, lai projekta ietvaros nodrošinātu Salacgrīvas Zvejnieku parka estrādes nodošanu ekspluatācijā.

Projekta īstenošanas termiņa pagarinājums Carnikavas novada domei sniegs iespēju sasniegt projekta ietvaros paredzētos rādītājus un attiecināt izdevumus no Eiropas Savienības līdzfinansējuma, kā arī mazināsies risks nesasniegt specifikā atbalsta mērķi, kā arī Salacgrīvas novada pašvaldībai netiks radīts papildu finanšu slogs projektā samazinātā Eiropas Savienības līdzfinansējuma dēļ. Ja projekta īstenošanas termiņš netiek pagarināts, finansējuma saņēmējam vai sadarbības partnerim ir jāpabeidz projekts par saviem līdzekļiem, un Centrālā finanšu un līgumu aģentūra atmaksā tikai tos izdevumus, kas radušies projekta īstenošanas laikā (pēdējais maksājums veicams ne vēlāk kā 20 darba dienu laikā pēc projekta darbību īstenošanas laika beigām). Ja projekts netiek īstenots un netiek sasniegts tā mērķis, jāatgūst viss izmaksātais finansējums.

Projekta ietvaros Carnikavas novada dome sadarbībā ar Limbažu novada pašvaldību, Salacgrīvas novada domi un Saulkrastu novada domi ar Eiropas Reģionālās attīstības fonda līdzfinansējumu veic ieguldījumus četros kultūras un dabas mantojuma objektos, tai skaitā lībiešu kultūrtelpā un Ziemeļvidzemes biosfēras rezervātā esošajā Salacgrīvas novada Zvejnieku parkā ar estrādi. Projekta mērķis ir izcelt Vidzemes piekrastes unikalitāti, bagāto nemateriālo kultūras mantojumu, veidot jaunus tūrisma pakalpojumus, attīstot tiem nepieciešamo infrastruktūru. Tas paredz Vidzemes piekrastes Līvu ceļa kultūrvēsturiskā un dabas mantojuma iekļaušanu tūrisma pakalpojumu izveidē un attīstībā, nodrošinot investīciju ilgtspēju un ietekmi uz Vidzemes piekrastes kultūras un dabas mantojuma objektu sociālekonomiskā potenciāla attīstību un integrāciju Vidzemes piekrastes novadu ekonomikas struktūrā. Investīcijas specifiskā atbalsta mērķa ietvaros vērstas uz to, lai nodrošinātu ne vien projekta ietvaros atbalstāmo kultūras un dabas mantojuma saglabāšanu un aizsardzību, bet arī jaunu funkciju attīstību, nodrošinot objektu dziļāku integrāciju vietējā ekonomikas struktūrā ar mērķi veicināt to finansiālo patstāvību, un mazināt slogu uz valsts un pašvaldību budžetiem. Projekta ietvaros plānots attīstīt vismaz deviņus jaunus pakalpojumus, kas sekmēs novadu sociāli ekonomisko attīstību. Projekta sākotnēji apstiprinātais īstenošanas termiņš bija no 2018.gada 29.jūnija līdz 2020.gada 27.decembrim. Ar projekta 2020.gada 11.jūnija grozījumiem Nr.3 projekta īstenošanas termiņš pagarināts par sešiem mēnešiem līdz 2021.gada 27.jūnijam saistībā ar projekta partneru – Saulkrastu novada domes un Limbažu novada pašvaldības – nepieciešamību veikt atkārtotus iepirkumus, kā arī administratīvi teritoriālās reformas dēļ.

MK noteikumu Nr.784 51.1 punkts nosaka, ka, izvērtējot iesniegto grozījumu lietderību, pamatotību un nepieciešamību projekta sākotnējā mērķa sasniegšanai, sadarbības iestāde ņem vērā, ka attiecīgajā līgumā vai vienošanās nosacījumos paredzēto projekta īstenošanas termiņu var pagarināt kopumā uz laiku līdz sešiem mēnešiem, saglabājot Eiropas Savienības fonda līdzfinansējumu un valsts budžeta līdzfinansējumu, ja tāds paredzēts normatīvajā aktā par specifiskā atbalsta mērķa īstenošanu.

Salacgrīvas novada dome 2021.gada 4.marta vēstulē Nr.4.2.63/290 „Par būvprojekta Zvejnieku parka estrādes pārbūve sadalīšanu kārtās” informēja Centrālo finanšu un līgumu aģentūru, ka, atsedzot Salacgrīvas estrādes tribīņu kāpņu pakāpienus, tika konstatēts, ka dzelzsbetona paneļu virsma, no kā sastāv pakāpienu konstrukcijas, ir daļēji bojāta un atbilstoši projektētāju vērtējumam zaudējusi savu nestspēju. Vēstulē lūgts sniegt skaidrojumu, vai esošā projekta īstenošanas ietvaros pasūtītājs var sadalīt būvprojekta „Salacgrīvas Zvejnieku parka estrādes pārbūve” realizāciju 2.kārtās, vienlaikus paredzot, ka objekta 1.kārtas nodošana ekspluatācijā tiek veikta projektā noteiktajā termiņā, bet objekta 2.kārtas nodošana ekspluatācijā var notikt pēc projektā noteiktā termiņa.

Centrālā finanšu un līgumu aģentūra 2021.gada 18.marta atbildes vēstulē Nr.39-2-40/2036 „Par būvprojekta Zvejnieku parka estrādes pārbūve sadalīšanu kārtās” informēja Carnikavas novada domi, Salacgrīvas novada domi un Kultūras ministriju, ka nav tehniski pamatota iespēja nodot ekspluatācijā Zvejnieku parka estrādes daļu bez tribīņu kāpņu pakāpieniem un nepieciešams pagarināt projekta īstenošanas termiņu par Salacgrīvas Zvejnieku parka estrādes pārbūvei un visas estrādes nodošanai ekspluatācijā nepieciešamo laiku.

Salacgrīvas novada dome 2021.gada 23.aprīļa vēstulē Nr.4.2.63/529 „Par būvprojekta Zvejnieku parka estrādes pārbūve nodošanas termiņa pagarināšanu” Carnikavas novada domei kā projekta finansējuma saņēmējam skaidroja, ka Būvniecības valsts kontroles birojs apturējis būvdarbus objekta tribīņu kāpņu pakāpienu daļā līdz tiek rasts to stiprināšanas risinājums. Ņemot vērā, ka tiek meklēti pakāpienu konstrukcijas stiprināšanas risinājumi, projekta īstenošanai atvēlētajā laikā līdz 2021.gada 27.jūnijam plānotos darbus nevarēs pabeigt un nepieciešama projekta ieviešanas termiņa pagarināšana līdz 2021.gada 21.decembrim, lai nodrošinātu Salacgrīvas Zvejnieku parka estrādes nodošanu ekspluatācijā projekta īstenošanas laikā, un izdevumi par veiktajiem būvdarbiem būtu attiecināmi projekta ietvaros.

Kultūras ministrija 2021.gada 13.maija vēstulē Nr.4.3.1-1/812 „Par vienošanās Nr.5.5.1.0/17/I/006 grozījumiem Nr.6” informē Centrālo finanšu un līgumu aģentūru, ka Kultūras ministrija ir izvērtējusi Carnikavas novada domes iesniegto grozījumu attiecībā uz projekta īstenošanas termiņa pagarinājumu lietderību, pamatotību un nepieciešamību projekta sākotnējā mērķa sasniegšanai un saskaņo tos, bet vienlaikus nepieciešams Ministru kabineta lēmums. MK noteikumu Nr.784 51.punkts nosaka gadījumus, kad Centrālā finanšu un līgumu aģentūra var pagarināt projekta īstenošanas termiņu par laiku, kas pārsniedz sešu mēnešu termiņu. Vienīgais no gadījumiem, kuru ir iespējams piemērot projekta īstenošanas termiņa pagarināšanai, ir MK noteikumu Nr.784 51.47.apakšpunkts, t.i., ja Ministru kabinets ir pieņēmis lēmumu par projekta termiņa pagarināšanu, kas pārsniedz sešus mēnešus.

**Ņemot vērā minēto, aicinām Ministru kabinetu atļaut Centrālajai finanšu un līgumu aģentūrai pagarināt Carnikavas novada domes projekta īstenošanas termiņu par laiku, kas pārsniedz sešus mēnešus, un konkrēti, līdz 2021.gada 21.decembrim.**

Kultūras ministrs N.Puntulis

Vīza: Valsts sekretāre D.Vilsone

Marnica 67330225

Agnese.Marnica@km.gov.lv

1. 2018. gada 28. jūnija starp Centrālo finanšu un līgumu aģentūru un Carnikavas novada domi noslēgta Vienošanās par Eiropas Savienības fonda projekta Nr.5.5.1.0/17/I/006 īstenošanu. [↑](#footnote-ref-1)